VSL Sklep I Cp 1311/2021
Sodna praksa višjih sodišč, 2021-08-25

plačilo sodne takse kot procesna predpostavka - plačilni nalog za plačilo sodne takse za tožbo - predlog za oprostitev plačila sodne takse - pogoji za oprostitev plačila sodne takse - materialni položaj - uveljavljanje pravic iz javnih sredstev - socialni transferji - zavrnitev predloga za oprostitev plačila sodne takse - rok za plačilo sodne takse za tožbo - neplačilo sodne takse za tožbo - domneva umika tožbe

Tožnik ne zanika, da sodne takse v odmerjenem roku ni plačal. Ker sodne takse ni plačal pravočasno, je sodišče prve stopnje pravilno štelo njegovo tožbo za umaknjeno.

Pritožba se zavrne in se sklep sodišča prve stopnje potrdi.

1. Sodišče prve stopnje je z izpodbijanim sklepom štelo tožbo za umaknjeno, ker tožnik takse za tožbo ni plačal.

2. Zoper navedeni sklep se je pravočasno laično pritožil tožnik. Trdi, da je sodišče njegovo pritožbo zaradi nedopustnosti izvršbe in plačilo taks neupravičeno zavrglo, saj je kot prejemnik socialnih transferjev upravičen do plačila sodnih taks po prvem odstavku 11. člena ZST-1. Pritožbo je poslal tudi na Višje sodišče v Ljubljani, tožba v tem pravnem postopku zato ni umaknjena.

sodišče druge stopnje preizkusi sklep sodišče prve stopnje v izpodbijanem delu ter v mejah pritožbenih razlogov, pri čemer po uradni dolžnosti pazi na bistvene kršitve določb pravdnega postopka iz 1., 2., 3., 6., 7. in 11. (razen glede obstoja in pravilnosti pooblastila za postopek pred sodiščem prve stopnje), 12. in 14. točke drugega odstavka 339. člena ZPP ter na pravilno uporabo materialnega prava. Pritožbeno sodišče se v nadaljevanju opredeljuje le do tistih pritožbenih navedb, ki so odločilnega pomena za sprejeto odločitev (prvi odstavek 360. člena ZPP).

, na katerega se sklicuje pritožnik, je določeno, da sodišče v celoti ali deloma oprosti stranko plačila taks, če bi bila s tem plačilom občutno zmanjšana sredstva, s katerimi se preživlja stranka ali se preživljajo osebe, ki se za namen ugotavljanja materialnega položaja pri uveljavljanju pravic iz javnih sredstev poleg vlagatelja upoštevajo po zakonu, ki ureja uveljavljanje pravic iz javnih sredstev. Pritožnik ne izpodbija ugotovitve sodišča prve stopnje, da je bil njegov predlog za oprostitev plačila sodne takse s sklepom z dne 20. 4. 2021 zavrnjen in navedena odločitev potrjena s sklepom višjega sodišča I Cp 850/2021 z dne 27. 5. 2021. Če stranka ni oproščena plačila sodne takse, tako kot je v obravnavanem primeru ni tožnik, jo mora v odmerjenem roku plačati. Tožnik ne zanika, da sodne takse v odmerjenem roku ni plačal. Ker sodne takse v odmerjenem roku ni plačal, je sodišče prve stopnje pravilno štelo njegovo tožbo za umaknjeno. V prvem odstavku 105.a člena ZPP je namreč določeno, da mora biti ob vložitvi tožbe

plačana sodna taksa. Ta mora biti plačana najkasneje v roku, ki ga določi sodišče v nalogu za plačilo sodne takse, pri čemer sodišče v nalogu stranko opozori na posledice neplačila sodne takse iz tretjega odstavka tega člena, kar je sodišče prve stopnje tudi storilo. Ker sodna taksa za tožbo ni bila plačana, tožnik pa plačila sodne takse ni bil oproščen, se šteje, da je tožba umaknjena (tretji odstavek 105.a člena ZPP).

6. Pritožbeno sodišče na podlagi navedenega ugotavlja, da je odločitev sodišča prve stopnje v pravilna in zakonita, skrbno in natančno obrazložena, vse pritožbene trditve pa neutemeljene. Glede na vse navedeno in ker tudi niso podane po uradni dolžnosti upoštevne kršitve procesnega in materialnega prava (drugi odstavek 350. člena ZPP), je pritožbeno sodišče pritožbo kot neutemeljeno zavrnilo in izpodbijani sklep potrdilo (2. točka 365. člena ZPP). O pritožbi je odločilo po sodnici posameznici (prvi odstavek 366.a člena ZPP).

Zakon o pravdnem postopku, Uradni list RS, št. 26/1999, s kasnejšimi spremembami.

Zakon o sodnih taksah, Uradni list RS, št. 37/08, s kasnejšimi spremembami.

Tudi nasprotne tožbe, tožbe, ki vsebuje predlog za izdajo plačilnega naloga, predloga za obnovo postopka, predloga za zavarovanje dokazov pred začetkom pravdnega postopka, predloga za poskus poravnave, vloge, ki vsebuje napoved pritožbe, pritožbe, predloga za dopustitev revizije in revizije.

Zakon o sodnih taksah (2008) - ZST-1  - člen 11, 11/1

Zakon o pravdnem postopku (1999) - ZPP  - člen 105a, 105a/1, 105a/3, 360, 360/1

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.